***Προς: Πρόεδρο του ΤΕΕ, κο Γεώργιο Στασινό***

***Μέλη της Δ.Ε. ΤΕΕ***

***Προεδρείο της Αντιπροσωπείας TΕΕ***

Αθήνα, 4/10/2016

*Θέμα: Αναγνώριση 5ετών διπλωμάτων Πολυτεχνείων, Πολυτεχνικών Σχολών ως επιπέδου Master*

Αξιότιμε κύριε Πρόεδρε,

Oι επεξεργασίες του Υπουργείου Παιδείας, Έρευνας και Θρησκευμάτων για Σχέδιο Νόμου του υπουργείου Παιδείας, Έρευνας και Θρησκευμάτων για τον Δεύτερο και Τρίτο Κύκλο Σπουδών – Προγράμματα Μεταπτυχιακών Σπουδών και Διδακτορικές Σπουδές, δεν συμπεριλαμβάνουν την αναγνώριση των 5ετών διπλωμάτων των Πολυτεχνείων και Πολυτεχνικών Σχολών ως επιπέδου Master, την οποία συμπεριελάμβανε το Σχέδιο Νόμου «Ρυθμίσεις για την ανώτατη  εκπαίδευση, την έρευνα, την πρωτοβάθμια και δευτεροβάθμια εκπαίδευση και άλλες διατάξεις», που είχε καταθέσει σε διαβούλευση ο τότε Υπουργός Πολιτισμού, Παιδείας και Θρησκευμάτων, Ομοτ. Καθ. Αριστείδης Μπαλτάς.

**ΣΚΟΠΙΜΟΤΗΤΑ**

Η αναγνώριση από το προηγούμενο Σχέδιο Νόμου του Υπουργού ΠΟ.ΠΑΙ.Θ., Ομότ. Καθ. Αριστείδη Μπαλτά, αποτελούσε ανταπόκριση στο πάγιο αίτημα, του ΤΕΕ και των Πολυτεχνείων της χώρας κατά την επιστολή μου της 25ης Φεβρουαρίου 2015 *(συνημμένο Ι)*, το οποίο είχε επίσης υποβάλει στον προηγούμενο Υπουργό Παιδείας και Θρησκευμάτων, κο Ανδρέα Λοβέρδο, ο τότε Πρόεδρος του Τ.Ε.Ε., κος Χρήστος Σπίρτζης, *(συνημμένο 1.1)* επικαλούμενο όλες τις αποφάσεις των Πολυτεχνείων και Πολυτεχνικών Σχολών της χώρας *(συνημμένα 2.1, 2.2, 2.3)*, της Συνόδου Πρυτάνεων και Προέδρων Δ.Ε. Ελληνικών Α.Ε.Ι. *(συνημμένο 3)*, και φυσικά τη σχετική απόφαση της Διοικούσας Επιτροπής του Τ.Ε.Ε. *(συνημμένο 1.2).* Το αίτημα αυτό κοινοποιήθηκε και στο σημερινό Υπουργό Παιδείας βάσει του Πρακτικού συνάντησης Πρυτάνεων Πολυτεχνείων, Πανεπιστημίων, με Πολυτεχνικές Σχολές, Γεωπονικών Πανεπιστημίων, Κοσμητόρων Πολυτεχνικών και Γεωπονικών Σχολών, ΤΕΕ και ΓΕΩΤΕΕ, Πέμπτη 17 Δεκεμβρίου 2015 *(συνημμένο 4).*

Το γεγονός ότι η αναγνώριση των 5ετών διπλωμάτων των Πολυτεχνείων και Πολυτεχνικών Σχολών ως επιπέδου Master δεν συμπεριλαμβάνεται στις άμεσες ρυθμίσεις που βρίσκονται σε διαβούλευση - τη στιγμή που, όπως επισημαίνουμε από το Φεβρουάριο του 2015, μπορεί να τελεσιδικήσει, αν δεν τροποποιηθεί άμεσα, η από 1.4.2014 Υπουργική Απόφαση για το Εθνικό Πλαίσιο Προσόντων, η οποία κατατάσσει τους Διπλωματούχους Μηχανικούς στην 6η αντί της 7ης βαθμίδας στην 8-θμια κλίμακα κατάταξης - μπορεί να δημιουργήσει μείζον πρόβλημα θέσπισης της υποβάθμισης των ενιαίων αδιάσπαστων 5ετών διπλωμάτων σπουδών και τελικά να προκύψει βλάβη του δημοσίου συμφέροντος.

**ΠΡΟΤΑΣΗ**

Κατόπιν τούτου, προτείνω στον Υπουργό Παιδείας, Έρευνας και Θρησκευμάτων, κο Νίκο Φίλη σχέδιο τροπολογίας, με το οποίο υιοθετεί τη σχετική ρύθμιση για την αναγνώριση των 5ετών διπλωμάτων των Πολυτεχνείων και Πολυτεχνικών Σχολών ως επιπέδου Master, όπως προβλεπόταν στο Σχέδιο Νόμου, του πρώην Υπουργού ΠΟ.ΠΑΙ.Θ., Ομοτ. Καθ. Αριστείδη Μπαλτά.

**ΣΧΕΔΙΟ ΤΡΟΠΟΛΟΓΙΑΣ**

***Άρθρο: Σπουδές***

***Παράγραφος***

*Οι τίτλοι πτυχίων ή διπλωμάτων που απονέμονται κατόπιν επιτυχούς ολοκλήρωσης του Προγράμματος Σπουδών σε Τμήμα ή μονοτμηματική Σχολή Α.Ε.Ι. κατατάσσονται με βάση τη διάρθρωση των Προγραμμάτων Σπουδών και των Ισοδύναμων Εκπαιδευτικών Μονάδων (Ι.Ε.Μ.) ως κατωτέρω:*

*α) τα πτυχία ή διπλώματα που απονέμονται κατόπιν επιτυχούς ολοκλήρωσης του Προγράμματος Σπουδών με χρόνο φοίτησης ίσο ή μεγαλύτερο από πέντε έτη, με 300 κατ’ ελάχιστον Ι.Ε.Μ., αναγνωρίζονται ως Ενιαίο και Αδιάσπαστο Δίπλωμα Μεταπτυχιακού Επιπέδου (Integrated Master: Master of Science) στη βασική ειδικότητα του Τμήματος ή της μονοτμηματικής Σχολής και κατατάσσονται στο 7ο επίπεδο του Εθνικού Πλαισίου Προσόντων.*

*β) τα πτυχία ή διπλώματα που απονέμονται από Α.Ε.Ι. κατόπιν επιτυχούς ολοκλήρωσης Προγράμματος σπουδών με χρόνο φοίτησης ίσο με τέσσερα έτη κατατάσσονται στο 6ο επίπεδο του Εθνικού Πλαισίου Προσόντων και είναι ισοδύναμα με πτυχία Bachelor στη βασική ειδικότητα του Τμήματος ή της μονοτμηματικής Σχολής.*

*γ) Τα Προγράμματα Μεταπτυχιακών Σπουδών (Π.Μ.Σ.) οδηγούν σε Μεταπτυχιακό Δίπλωμα Ειδίκευσης (Μ.Δ.Ε.) με 75 κατ’ελάχιστον Ι.Ε.Μ., το οποίο ισοδυναμεί με Master of Science στην ειδίκευση και αποτελεί πρόσθετο προσόν και όχι προϋπόθεση για την άσκηση του επαγγέλματος. Οι κάτοχοι Μ.Δ.Ε., οι οποίοι είναι κάτοχοι πτυχίου ή διπλώματος της περίπτωσης β’ του παρόντος άρθρου, κατατάσσονται στο 7ο επίπεδο του Εθνικού Πλαισίου Προσόντων.*

*Η αναγνώριση για την περίπτωση α’ του παρόντος άρθρου επέρχεται κατόπιν έκδοσης απόφασης του Υπουργού Παιδείας, Έρευνας και Θρησκευμάτων, η οποία θα διαπιστώνει την συνδρομή των νόμιμων προϋποθέσεων υπαγωγής των προγραμμάτων Σπουδών των Α.Ε.Ι. στην αντέρω διάταξη. Κατόπιν της έκδοσης της Υπουργικής Απόφασης του προηγούμενου εδαφίου, ο τίτλος σπουδών Integrated Master (Master of Science) θεωρείται ότι έχει ληφθεί από την ημερομηνία απονομής του πτυχίου ή διπλώματος. Τα δικαιώματα που πηγάζουν από τον ανωτέρω τίτλο δεν δύνανται να τύχουν αναδρομικής χρήσης ιδίως προς αμφισβήτηση κατακυρώσεων διαγωνισμών ή επιδικάσεως αναδρομικών επιδομάτων, μισθών ή αποζημιώσεων.*

[Επισημαίνεται ότι η ακόλουθη παράγραφος του ανωτέρω προτεινόμενου άρθρου, μετά των εδαφίων α), β), γ) και δ), αποτελεί αναγκαία επεξήγηση των ισοτιμιών και αποτελεί προϋπόθεση ένταξης των Ελληνικών Α.Ε.Ι. στον Ευρωπαϊκό Χώρο Ανώτατης Εκπαίδευσης, η οποία θα έπρεπε να έχει ήδη ολοκληρωθεί.]

***Παράγραφος***

*α) Τα Πανεπιστήμια και ΤΕΙ απονέμουν τίτλους σπουδών Τμημάτων ή μονοτμηματικών Σχολών μετά την επιτυχή παρακολούθηση ενιαίου Προγράμματος Σπουδών, το οποίο δύναται να αντιστοιχεί σε συγκεκριμένο αριθμό Εκπαιδευτικών Μονάδων (Ε.Μ.).*

*β) Οι Ε.Μ.  ισούνται με το σύνολο των εβδομαδιαίων ωρών θεωρητικής διδασκαλίας, εργαστηριακής εκπαίδευσης, εκπαίδευσης υπό μορφή θεμάτων, εργασίας πεδίου και όποιων άλλων εφαρμοσμένων μεθόδων διδασκαλίας και εξετάσεων εντός του Τμήματος ή της μονοτμηματικής Σχολής όπως ορίζεται στο Πρόγραμμα Σπουδών, προσαυξημένο κατά τον αριθμό των ωρών που αντιστοιχούν στον επιπλέον φόρτο εργασίας του φοιτητή, ο οποίος υπολογίζεται κατ’ ελάχιστα ίσος με το σύνολο των ωρών της εκπαιδευτικής διαδικασίας.*

*γ) Ο αριθμός των Ε.Μ., ο οποίος αντιστοιχεί σε ένα ακαδημαϊκό εξάμηνο, εκπεφρασμένος σε ώρες αποτυπώνει τον μέσο χρόνο εργασίας του φοιτητή για το εξάμηνο αυτό. Για τη συνολική διάρκεια του ακαδημαϊκού εξαμήνου λαμβάνεται υπόψη ο αριθμός δεκατριών (13) διδακτικών εβδομάδων προσαυξανόμενος με τον αριθμό τεσσάρων (4) εβδομάδων εξεταστικής περιόδου.*

*δ) Ο αριθμός των Ε.Μ. ενός εξαμηνιαίου μαθήματος διαιρούμενος δια του αριθμού τριάντα (30) αποτελεί τις Ισοδύναμες Εκπαιδευτικές Μονάδες (Ι.Ε.Μ.) του μαθήματος, οι οποίες ισοδυναμούν με τις πιστωτικές μονάδες του Ευρωπαϊκού Συστήματος Μεταφοράς και Συσσώρευσης Πιστωτικών Μονάδων (ECTS) για το μάθημα αυτό.*

Με εκτίμηση

Αντωνία Μοροπούλου

Β’ Αντιπρόεδρος ΤΕΕ

Καθηγήτρια ΕΜΠ

**Συνημμένα:**

1.       Επιστολή Αντιπροέδρου ΤΕΕ στον Υπουργό Παιδείας στις 25.2.2015

1.1.      Επιστολή Προέδρου ΤΕΕ στον Υπουργό Παιδείας στις 24.12.2014

1.2.      Απόφαση Γ202/Σ25/2014 Διοικούσας Επιτροπής ΤΕΕ

2.1.    Απόφαση 12ης/2010 έκτακτης συνεδρίασης Συγκλήτου ΕΜΠ (26.11.2010) – θέμα 10ο

2.2.    Απόφαση 14ης/2010 συνεδρίασης Συγκλήτου ΕΜΠ (17.12.2010) – θέμα 4ο

2.3.    Απόφαση της κοινής συνεδρίασης του Προέδρου του ΤΕΕ, των Προέδρων των  Επιστημονικών – Επαγγελματικών Συλλόγων Μηχανικών, των Κοσμητόρων ΕΜΠ και της Σ.Ε. Ακαδημαϊκών Ισοτιμιών και Επαγγελματικών Δικαιωμάτων ΕΜΠ

3.1.    Απόφαση 71ης Συνόδου Πρυτάνεων και Προέδρων Δ.Ε. των Ελληνικών Πανεπιστημίων (30.11.12-1.12.2012)

3.2.    Απόφαση 75ης Συνόδου Πρυτάνεων και Προέδρων Δ.Ε. των Ελληνικών Πανεπιστημίων (10-11.4.2014)

4. Πρακτικό συνάντησης Πρυτάνεων Πολυτεχνείων, Πανεπιστημίων, με Πολυτεχνικές Σχολές, Γεωπονικών Πανεπιστημίων, Κοσμητόρων Πολυτεχνικών και Γεωπονικών Σχολών, ΤΕΕ και ΓΕΩΤΕΕ, Πέμπτη 17 Δεκεμβρίου 2015.